Outi Rantanen oli tiistai-iltana menossa saunan jälkeen uimaan, kun mökkirannalla Asikkalassa sorsien omituiset äänet kiinnittävät hänen huomionsa.

Kun meteli ei ottanut loppuakseen, Rantanen souti vastarannalle, mistä äänet kantautuivat.

– Siellä oli sorsaemo hädissään. Rannassa oli vanha katiska, joka oli osittain vedessä.

Katiskaan oli päätynyt kahdeksan sorsanpoikasta. Neljä niistä oli jo kuollut. Loput eläintenhoitajana työskentelevä Rantanen noukki loukusta. Kaksi poikasta lähti emon perään saman tien.

– Siinä vedessä oli yksi ja se näytti siltä, että se hukkuu, ei jaksanut räpiköidä. Katselin sitä vähän aikaa, mutta se oli puolikuollut, ja se piti lopettaa.

Katiska näytti Rantasen mukaan hylätyltä ja rantaveteen unohtuneelta.

"Niitä unohtuu auki"

Päijät-Hämeen kalatalouskeskuksen toiminnanjohtaja Joonas Rajala, kertoo, että vastaavia tapauksia tulee silloin tällöin vastaan.

– Näin voi käydä, jos katiska on liian matalalla.

Vaara on suuri varsinkin keväisin, kun haukia kalastetaan matalikoista.

Rajala muistuttaa, että katiskasta on tärkeää sulkea niin sanottu nielu silloin, kun pyydys on kotirannassa säilytyksessä.

– Niitä näkee kyllä, että niitä unohtuu auki, ja silloin sinne saattaa mennä esimerkiksi pikkulintuja.

Outi Rantanen

Asikkalassa rannalle oli jäänyt vielä yksi terve poikanen, mutta emo viiletti jo kaukana. Outi Rantanen souti poikasen kanssa emon perään kaislikkoon.

– Ne olivat menneet kaislikkoon. Yritin hiljaa mennä veneellä ja tyrkätä kolmannen poikasen vielä mukaan. Katsoin vähän matkan päästä niin lopulta emo otti kaikki poikaset mahan alle lämpimään.

Sosiaalisessa mediassa Rantasen tarina on kerännyt huomiota.

– Ei tullut mieleenkään jättää niitä sinne katiskaan. Tämä oli ihmisen jättämä loukku, huolimattomuuttta. On ikävää, että sen takia käy tuolla tavalla.